La Junta Arbitral de Contractes d'Integració es crea per la Llei 2/2005, de 4 d'abril, de contractes d'integració, com a òrgan de naturalesa arbitral competent per a resoldre totes les qüestions litigioses relacionades amb l'aplicació d'aquesta Llei.
Segons estableix la disposició final primera de la Llei esmentada, el Govern ha d'aprovar el Reglament regulador de la composició, el funcionament i l'organització de la Junta Arbitral.
D'acord amb el dictamen de la Comissió Jurídica Assessora, a proposta del conseller d'Agricultura, Ramaderia i Pesca i d'acord amb el Govern,
1.1 La Junta Arbitral de Contractes d'Integració és l'òrgan de naturalesa arbitral competent per resoldre totes les qüestions litigioses relacionades amb l'aplicació de la Llei 2/2005, de 4 d'abril, de contractes d'integració.
1.2 La Junta Arbitral s'adscriu a la Direcció General de Producció, Innovació i Indústries Agroalimentàries del Departament d'Agricultura, Ramaderia i Pesca.
1.3 La Junta Arbitral de Contractes d'Integració té la seva seu a les dependències del Departament d'Agricultura, Ramaderia i Pesca a Lleida.
1.4 La Junta Arbitral pot crear seccions territorials, les quals actuaran en les dependències dels serveis territorials del Departament que corresponguin en funció de la ubicació geogràfica de l'explotació objecte de litigi.
2.1 La Junta Arbitral de Contractes d'Integració és integrada per:
Les vocalies, integrades pels membres següents:
Quatre vocalies en representació de les organitzacions més representatives dels integradors o les integradores.
Quatre vocalies en representació de les organitzacions més representatives dels integrats o les integrades.
Una vocalia en representació del Consell de Col·legis d'Advocats de Catalunya.
Una vocalia corresponent a un advocat o una advocada de la Generalitat de Catalunya adscrit o adscrita a la unitat departamental del Gabinet Jurídic al Departament d'Agricultura, Ramaderia i Pesca.
La secretaria, amb veu i sense vot.
2.2 El/la president/a actua en representació del Departament d'Agricultura, Ramaderia i Pesca i el/la nomena el/la conseller/a d'Agricultura, Ramaderia i Pesca.
2.3 Els/les vocals representants dels/de les integradors/res i integrats/des són nomenats/des pel/per la conseller/a d'Agricultura, Ramaderia i Pesca a proposta de les organitzacions més representatives d'ambdós col·lectius.
Els/les vocals restants i el/la secretari/ària són nomenats/ades igualment pel conseller/a d'Agricultura, Ramaderia i Pesca.
El/la secretari/ària ha de tenir la condició de funcionari/ària del Departament i ser llicenciat/ada en dret.
2.4 El/la president/a i els/les vocals, que han d'estar en ple exercici dels seus drets civils, es renoven cada quatre anys i poden ser reelegits per un sol període.
2.5 Als efectes de possibles suplències, el/la conseller/a d'Agricultura, Ramaderia i Pesca designarà membres suplents de la Junta Arbitral, tant pel que fa al/a la president/a i al/a la secretari/ària com als vocals representants, que seran proposats d'acord amb el que estableix aquest article.
3.1 Són funcions del/de la president/a de la Junta Arbitral de Contractes d'Integració les següents:
a) Representar la Junta Arbitral de Contractes d'Integració.
b) Elaborar l'ordre del dia, convocar i presidir les sessions de la Junta Arbitral, així com dirigir les deliberacions i moderar els debats.
c) Emetre vot de qualitat diriment en cas d'empat en la presa d'acords.
3.2 El càrrec de president/a no s'integra a la plantilla de llocs de treball de la Generalitat.
La Junta Arbitral de Contractes d'Integració disposa d'una secretaria al front de la qual hi ha un/a secretari/ària, funcionari/ària del Departament d'Agricultura, Ramaderia i Pesca llicenciat/ada en dret i adscrit a la Direcció General de Producció, Innovació i Indústries Agroalimentàries, que té les tasques següents:
a) Trametre la convocatòria de les sessions als membres de la Junta, d'acord amb el/la president/a.
b) Actuar com a secretari/ària de la Junta amb veu però sense vot i aixecar l'acta de les sessions.
c) Facilitar el recolzament corresponent a la Junta per a l'adopció d'acords.
d) Plasmar en el laude arbitral les decisions de la Junta Arbitral i impulsar els tràmits administratius necessaris per al seu compliment.
e) Encarregar-se de la conservació i la custòdia dels expedients arbitrals, els quals retindrà fins que hagin transcorregut dos mesos des de la fermesa del laude.
Passat aquest termini, cada part podrà sol·licitar el desglossament i lliurament dels documents originals que li pertanyin.
5.1 Correspon als serveis de la Direcció General de Producció, Innovació i Indústries Agroalimentàries o als serveis territorials del Departament, segons escaigui, donar suport material i personal necessari a la Junta Arbitral per a la tramitació dels procediments d'arbitratge.
5.2 La Junta Arbitral pot aprovar el seu reglament de règim intern.
5.3 Els càrrecs de president/a de la Junta Arbitral i dels/de les vocals són gratuïts.
Això no obstant, el Govern fixarà mitjançant acord els drets d'assistència a percebre per la concurrència a les seves sessions.
Addicionalment, en cas de desplaçaments es reportaran els drets corresponents al rescabalament de les despeses de desplaçament, manutenció i pernoctació derivats de la concurrència als actes que se celebrin amb la finalitat d'aplicar el sistema arbitral.
6.1 La intervenció de la Junta Arbitral es produeix a instància de part, quan alguna de les parts signatàries d'un contracte d'integració en el qual s'hagi pactat expressament la clàusula de submissió arbitral, sol·licita per escrit la instrucció del procediment arbitral.
6.2 Les persones membres de la Junta Arbitral i els seus suplents s'han d'abstenir d'intervenir en els procediments quan tinguin una relació personal, professional o comercial amb alguna de les parts contractants, així com en els casos establerts amb caràcter general a la legislació de procediment administratiu.
En tots aquests supòsits qualsevol de les parts interessades pot promoure la seva recusació en qualsevol moment del procediment, mitjançant escrit motivat adreçat al/a la president/a de la Junta Arbitral.
La decisió sobre les recusacions l'adopta la Junta Arbitral, i resta exclòs de la votació la persona recusada.
6.3 A l'efecte de la realització de les sessions, deliberacions i preses d'acords, la Junta Arbitral s'entendrà vàlidament constituïda quan estiguin presents el/la president/a i el/la secretari/ària o els seus suplents i, al menys, la meitat dels vocals representants dels/de les integradors/res i integrats/des.
6.4 Els acords de la Junta Arbitral, inclosa la decisió d'acceptació o, si escau, de no admissió de l'arbitratge, s'adopten per majoria, en cas d'empat dirimeix el vot del/de la president/a.
6.5 En tot el que no preveuen aquest Decret i, si escau, el reglament de règim intern, el règim de funcionament de la Junta és el que s'estableix amb caràcter general per als òrgans col·legiats de la Generalitat de Catalunya.
7.1 El procediment arbitral es regeix pels principis d'igualtat, audiència, contradicció i economia processal d'acord amb el que s'estableix en aquest Decret i a la normativa vigent que li és aplicable.
7.2 La sol·licitud d'arbitratge del demandant es presenta davant la seu de la Junta Arbitral mitjançant escrit en el qual cal determinar els fets en què es fonamenta, la naturalesa i les circumstàncies de la controvèrsia i les pretensions que formula.
L'escrit de sol·licitud, en el qual el demandant pot sol·licitar la pràctica de proves, s'ha d'acompanyar del contracte d'integració i, si escau, dels documents acreditatius de la representació en què s'actua i de la resta de documents que consideri convenients.
7.3 La Junta Arbitral pot inadmetre la sol·licitud d'arbitratge en els supòsits següents:
a) En cas d'absència de la clàusula de submissió arbitral en el contracte d'integració o de caducitat de la mateixa.
b) En cas que les qüestions litigioses no es fonamentin en aplicació de la Llei 2/2005, de 4 d'abril, de contractes d'integració.
c) En cas que la clàusula de submissió arbitral contravingui l'ordenament jurídic.
d) En el supòsit que l'objecte de l'arbitratge siguin qüestions manifestament indisponibles per les parts.
7.4 En cas d'admissió de la sol·licitud d'arbitratge la Junta Arbitral notifica a les parts la resolució d'inici de l'expedient i dóna trasllat de la demanda a l'altra part perquè formuli la seva resposta per escrit, aporti els documents que consideri pertinents i sol·liciti si escau la pràctica de proves en el termini que en cada cas es determini, que en cap cas no serà inferior a vint dies.
7.5 La Junta Arbitral decideix si s'han de celebrar audiències per a la presentació d'altres al·legacions, la pràctica de proves i l'emissió de conclusions.
Les parts seran citades a totes les audiències amb suficient antelació i hi podran intervenir directament o mitjançant els seus representants.
De totes les al·legacions escrites i documents que una part aporti a la Junta Arbitral en dóna trasllat a l'altra part.
7.6 Si les parts no han convingut el contrari, la Junta Arbitral pot acordar en qualsevol moment de les actuacions mesures cautelars a instància de qualsevol d'elles.
A les decisions arbitrals sobre mesures cautelars els són d'aplicació les normes sobre anul·lació i execució forçosa dels laudes.
8.1 El laude conté el pronunciament de la Junta sobre la controvèrsia, es dicta per escrit i ha de ser signat per tots els membres de la Junta Arbitral, amb constància de la data i el lloc de l'arbitratge.
Els membres de la Junta Arbitral poden expressar en el laude el seu parer discrepant.
8.2 El termini per a l'emissió del laude és de sis mesos comptat des de la data en què la Junta Arbitral, un cop rebuda la sol·licitud d'arbitratge, comunica a les parts l'inici del procediment arbitral.
Aquest termini és prorrogable per un termini no superior a tres mesos, per decisió motivada de la mateixa Junta.
En qualsevol cas la inactivitat de les parts durant la instrucció del procediment no impedeix continuar les actuacions i dictar el laude d'acord amb les proves de què es disposin.
Laude per acord entre les parts i desistiment
9.1 Si en el decurs del procediment d'arbitratge les parts arriben a un acord sobre l'objecte del litigi, aquest acord s'ha de comunicar a la Junta Arbitral en el termini de tres dies.
La Junta Arbitral donarà per finalitzada la seva actuació i si ambdues parts ho sol·liciten dictarà laude de conformitat llevat que l'acord sigui contrari a la llei, a l'ordre públic o perjudiqui a terceres persones.
9.2 En qualsevol moment abans de dictar-se el laude, les parts, de comú acord, poden desistir de l'arbitratge.
Aquest acord s'ha de comunicar a la Junta Arbitral en el termini de tres dies a fi que dicti el corresponent acord de finalització del procediment.
Notificació i publicitat dels laudes
10.1 La Junta Arbitral ha de notificar el laude a les parts en el termini de deu dies de la manera que han convingut o, en el seu defecte, mitjançant el lliurament a cada part d'un exemplar signat.
10.2 La Junta Arbitral no dóna publicitat als laudes, llevat d'acord entre les parts.
Malgrat això, i mantenint la confidencialitat de les parts, la Junta Arbitral pot confegir-los en una memòria anual on es fa ressenya succinta del laude i es reprodueixen els fets i fonaments de dret.
Correcció, aclariment i complement dels laudes
11.1 Qualsevol de les parts pot sol·licitar a la Junta Arbitral, en el termini dels deu dies següents a la notificació del laude, la correcció de qualsevol errada de càlcul, de còpia, tipogràfic o de naturalesa similar, o que aclareixi algun punt o part del laude, o el seu complement pel que fa a peticions formulades i no resoltes.
11.2 La Junta Arbitral, prèvia audiència de l'altra part, resol sobre les sol·licituds de correcció d'errades i d'aclariments en el termini de deu dies i sobre les sol·licituds de complement en el termini de vint dies.
11.3 Dins dels deu dies següents a la data del laude, la Junta Arbitral pot procedir d'ofici a la correcció de les errades esmentades a l'apartat primer d'aquest article.
11.4 Transcorreguts els terminis assenyalats als apartats anteriors el laude esdevé definitiu.
Anul·lació, revisió i execució dels laudes
12.1 Contra el laude definitiu es pot exercir l'acció d'anul·lació pels motius i d'acord amb el procediment que regula la Llei 60/2003, de 23 de desembre, d'arbitratge.
En el supòsit d'exercici de l'acció d'anul·lació el laude és executable en les condicions que estableix la Llei esmentada.
12.2 El laude ferm produeix efectes de cosa jutjada i davant d'aquest únicament es pot sol·licitar la revisió d'acord amb el que estableix la Llei d'enjudiciament civil per a les sentències fermes.
12.3 L'execució forçosa dels laudes es regeix pel que disposa la Llei d'enjudiciament civil.
La primera renovació de la Junta Arbitral afectarà la meitat dels/de les vocals en representació dels/de les integradors/res i integrats/des, que seran escollits per sorteig.
Es faculta el/la conseller/a d'Agricultura, Ramaderia i Pesca per dictar les disposicions que calguin per al desenvolupament i l'execució d'aquest Decret.